Verdagte vasgetrek kort ná plaasaanval | Netwerk24
Verdagte vasgetrek kort ná plaasaanval
Deur Susan Cilliers 01 Januarie 2018 10:01
'n Aanvaller wat 'n plaaswerker in die Koster-omgewing aangerand en met 'n vuurwapen aangehou het, is Vrydag kort ná die voorval vasgetrek.
Sers. Kelebogile Moleko, polisiewoordvoerder in Noordwes, sê Rustenburg se honde-eenheid, asook polisielede van Koster en Rustenburg, het die man in die omgewing van die Boitekong-township naby Rustenburg gevind.
Hy verskyn na verwagting op 2 Januarie in die landdroshof in Rustenburg op aanklagte van huisroof en die onwettige besit van 'n vuurwapen en ammunisie.
Die polisie het nie die plaaswerker se naam bekend gemaak nie.
Dié man is na bewering Vrydag gedwing om die plaashuis oop te maak, waarna die verdagte glo verskeie huishoudelike items gesteel het, onder meer 'n yskas, vleis, vuurwapen en ammunisie.
"Die verdagte het die gesteelde goedere glo in 'n sleepwa gelaai en met die boer se Toyota Land Cruiser gevlug," het Moleko gesê.
Dis nie duidelik of die boer en sy familie ook op die plaas was ten tyde van die voorval nie.
Nadat die polisie oor die voorval ingelig is, het hulle na die voertuig en verdagte begin soek. Die voertuig is later enkele kilometers buite Rustenburg op die N4-snelweg (naby Boitekong) gesien. Die polisie dit van die pad gedwing en die verdagte in hegtenis geneem.
Lt.genl. Baile Motswenyane, polisiekommissaris in Noordwes, het die polisie geloof vir hul vinnige optrede wat daartoe gelei het dat die goedere teruggevind en die verdagte in hegtenis geneem is.